സജുവിനും കുടുംബത്തിനും വേണം സുമനസുകളുടെ കൈത്താങ്ങ് കണിച്ചാര്: രോഗവും ദുരിതവും ഒന്നിനു പുറകെ ഒന്നായി പിടിച്ചുകുലുക്കിയ കുടുംബമാണ് കണിച്ചാര് പഞ്ചായത്തിലെ അണുങ്ങോടുള്ള സജുവിന്റേത്. ദുരിതങ്ങള്ക്കുമുന്നില് പകച്ചുനില്ക്കുന്ന ഇവര്ക്ക് സുമനസുകളുടെ കൈത്താങ്ങ് വേണം. ഒരുമാസം മുമ്ബാണ് സജുവിന് പെട്ടെന്നൊരു തളര്ച്ച അനുഭവപ്പെട്ടത്. ഉടന് ആശുപത്രിയിലെത്തിച്ചെങ്കിലും ശരീരത്തിന്റെ വലതുഭാഗം തളരുകയും സംസാരശേഷിക്ക് തകരാര് സംഭവിക്കുകയും ചെയ്തു. നാട്ടുകാരില്നിന്നും സുമനസുകളില്നിന്നും ലഭിച്ച തുക ഉപയോഗിച്ചാണ് ചികിത്സ നടത്തിയത്. എന്നാല് ചികിത്സ കഴിഞ്ഞ് രോഗം നേരിയതോതില് ഭേദമായെങ്കിലും ജോലിക്കു പോകാന് പറ്റാതായി. ഇതോടെ ഭാര്യയും മകളുമടങ്ങുന്ന കുടുംബം പട്ടിണിയിലായി. സജുവിന്റെ ചികിത്സയ്ക്കായി ആഴ്ചയില് 2000 രൂപ വേണം. പക്ഷേ പലപ്പോഴും പണമില്ലാത്തതിനാല് മരുന്നുകള് വാങ്ങാറില്ല. ഭാര്യ ലീലാമ്മ തൊഴിലുറപ്പ് ജോലിക്ക് പോയിരുന്നു. എന്നാല് കുറച്ചു മാസങ്ങളായി ഇടതുകൈയുടെ ഷോള്ഡറിന് തേയ്മാനം സംഭവിച്ചതോടെ ജോലി ഉപേക്ഷിക്കേണ്ടിവന്നു. ഇവരുടെ മകള് സോന ഇരിട്ടിയിലെ ഒരു സ്വകാര്യ കോളജില് ലാബ് ടെക്നീഷ്യന് കോഴ്സിന് പഠിക്കുകയാണ്. എന്നാല് പിതാവ് രോഗിയാകുകയും വരുമാനം നിലയ്ക്കുകയും ചെയ്തതോടെ കോഴ്സ് പൂര്ത്തീകരിക്കാന് പണമില്ലാതായി. അടുത്ത മാസം ട്രെയിനിംഗ് തുടങ്ങും. പക്ഷേ 20,000 രൂപയെങ്കിലും വേണം. ഈ കുടുംബത്തിന് സ്വന്തമായി സ്ഥലമോ വീടോ ഇല്ല. നിലവില് സജുവിന്റെ സഹോദരന്റെ സ്ഥലത്ത് താത്കാലികമായി നിര്മിച്ച ഷെഡിലാണ് താമസം. മകളെ പഠിപ്പിക്കണമെന്ന് ആഗ്രഹമുണ്ടെങ്കിലും നിത്യജീവിതം മുന്നോട്ടുകൊണ്ടുപോകാന് പ്രയാസപ്പെടുകയാണ് ഈ കുടുംബം. നിലവില് നാട്ടുകാരുടെയും വാര്ഡ് മെംബര് ജോജന് എടത്താഴെയുടെയും സഹായത്താലാണ് ജീവിതം മുന്നോട്ട് കൊണ്ടുപോകുന്നത്. സജുവിന്റെ കുടുംബത്തെ സഹായിക്കാന് താത്പര്യമുള്ള സുമനസുകള്ക്ക് തൊണ്ടിയില് ഗ്രാമീണ് ബാങ്കിലെ 40463100010566 എന്ന അക്കൗണ്ട് വഴി സഹായമെത്തിക്കാം. ഫോണ്: 8075893875.